Ħafna nisa f'Malta fittxew l-għajnuna għax ma setgħux isiefru biex itemmu t-tqala
Imtella' Settembru 13, 2020 - Aġġornata 13 Ta' Settembru, 2020 7:30pm Il-Life Network Foundation irrappurat li l-għeluq tal-ajruport fl-ewwel xhur tal-pandemija salva diversi ħajjiet, b'għadd ta' nisa li kien beħsiebhom imorru barra minn Malta biex jagħmnlu abort fittxew l-għajnuna tal-fondazzjoni u komplew bit-tqala. Fl-ewwel sitt xhur ta' din is-sena, il-Life Network Foundation irċeviet 79 telefonata fuq il-helpline tagħha. Iċ-Chairperson tal-Life Network Foundation, Miriam Sciberras, qalet li l-maġġoranza kienu mingħand nisa jew tfajliet li xtaqu jtemmu t-tqala u sabu ruħhom f'diffikultà minħabba li l-ajruport u l-portijiet kienu magħluqa kawża tal-pandemija. "Fejn salvajna ħafna trabi, ħafna ħajjiet. Trabi li issa ħa jitwieldu u li kieku ġew maħsuda. Il-counsellors, l-iskilled listeners u anke l-voluntiera tagħna jagħmlu minn kollox biex jgħinuhom lil dawn it-tfajliet, u kif għedt aħna ma niqfux meta titwieled it-tarbija. Aħna nibqgħu ngħinu lill-omm sakemm hi ddum titlob l-għajnuna tagħna," qalet Dr Miriam Sciberras. Dr Sciberras qalet li l-fondazzjoni tgħin ukoll nisa li jkunu għaddejjin minn kriżi fit-tqala b'servizzi ta' appoġġ. "Jekk inhuwa biex inqabbduha ma' servizzi soċjali, hekk inhuwa biex ngħinuha, jekk ma jkolliex fejn toqgħod għandna xelter ukoll, jiġifieri nagħmlu minn kollox biex it-tfajla jew il-mara ma tħosshiex waħedha u ma tħosshiex abbandunata." Fix-xelter bħalissa hemm ħames ommijiet – tlieta li welldu u tnejn tqal – u qed tingħata għajnuna lil disa' nisa oħra fuq barra, li qed jistennew it-tarbija tagħhom. Bejn Jannar u Ġunju, il-fondazzjoni kienet ta' spalla wkoll għal 38 familja fi ħtiġijiet relatati mat-tqala – mill-basket li l-omm trid tieħu l-isptar meta tasal biex twelled, sa ħwejjeġ u pushchairs. F'quddiesa b'tifkira għall-vittmi tal-abort, l-Isqof Awżiljarju Joseph Galea Curmi qal li m'hemm xejn aktar progressiv u liberali mill-ħarsien tal-ħajja umana. Qal li min irid iwaqqaf ħajja umana li bdiet, mhuwiex progressiv imma rigressiv. Żied li s-saħħa tas-soċjetà titkejjel mill-progress ta' dawk l-aktar dgħajfa. L-Isqof Galea Curmi qal li kif fil-passat diversi soċjetajiet għarfu li l-iskjavitù imur kontra d-dinjità tal-bniedem, hekk ukoll jiġri fejn tidħol il-ħajja umana, u għandhom jaħdmu bis-sħiħ biex qatt aktar ma jkun hemm min itemm il-ħajja ta' ħaddieħor. Il-Life Network Foundation fakkret lit-trabi li baqgħu qatt ma twieldu għax ġew abortiti. F'din l-okkażjoni, il-Fondazzjoni ħejjiet 12-il borża b'affarijiet kollha meħtieġa għat-trabi tat-twelid li ngħataw lis-sala tal-maternità fl-isptar Mater Dei.